SKRIFTLIG FORESPØRGSEL P-1466/98

af Helena Torres Marques (PSE) til Kommissionen

(7. maj 1998)

Om: Portugisiske projekter på forbrugerpolitikområdet

Den portugisiske forbrugerorganisation UGC har i henhold til meddelelsen i EFT C 277 af 12.9.1998fremsendt tre projekter vedrørende forbrugerpolitik til Kommissionen, som er blevet afvist på trods af, at de var i overensstemmelse med de prioriteter, som Kommissionen har fastlagt for 1998.

For bedre at kunne forklare UGC dette afslag på støtte bedes Kommissionen oplyse mig følgende:

1. Hvor mange forbrugerpolitiske projekter har Kommissionen godkendt i Portugal for 1998?

2. Hvilke portugisiske organisationer eller institutioner har fået godkendt projekter?

3. Hvilke kriterier er lagt til grund for godkendelsen af disse projekter?

4. Hvorledes er budgetmidlerne fordelt mellem EU's medlemsstater?

Samlet svar

afgivet på Kommissionens vegne af Emma Bonino på skriftlige forespørgsler E-1448/98, E-1463/98 og P-1466/98

(19. juni 1998)

1.-2. Som svar på den indkaldelse af forslag, der blev offentliggjort i EFT(1), modtog Kommissionen 378 ansøgninger om støtte. Der blev udvalgt 60 projekter til at få støtte, hvoraf 3 fra Portugal: Edideco-Editores para Defesa do Consumidor, Lda (fælles aktionsprojekt med sigte på afskaffelse af tre typer af urimelige kontraktvilkår i rejsekontrakter, en støtte på 35 610 ECU), Associação de arbitragem de conflitos de consumo do distrito de Coimbra (forenkling af metoderne til bilæggelse af forbrugerkonflikter, en støtte på 26 788 ECU) og Deco-Associação portuguesa para a defesa do consumidor (udarbejdelse af kontraktmodeller, en støtte på 17 077 ECU). Derudover blev et projekt vedrørende Instituto do Consumidor, som er et voldgiftscenter for processer vedrørende fordeling i forbindelse med biler, med en forventet støtte på 116 960 ECU, sat på en reserveliste, og der vil blive truffet en afgørelse i juni, alt efter de budgetmæssige muligheder.

3. De kriterier, der var meddelt i indkaldelsen af forslag i EFT, blev anvendt ved udvælgelsen (prioriterede emner inden for forbrugerpolitikken og beskyttelse af forbrugernes sundhed; projekternes interesse for Fællesskabet; forholdet mellem omkostninger og fordele ved at gennemføre projektet; betydningen af multiplikatoreffekten på EU-plan; muligheden for at udvikle et effektivt samarbejde mellem de forskellige partnere, der er tilknyttet projekterne; de midler, der tages i anvendelse for at udvikle et varigt tværnationalt samarbejde, bl.a. gennem udveksling og fælles udnyttelse af forsøg med at påvirke forbrugerne og erhvervslivet; de midler, der tages i anvendelse for at sikre en bred formidling af resultaterne af de gennemførte aktioner og projekter).

4. De forskellige modtagere, der kan identificeres efter medlemsstat, repræsenterer følgende beløb:

>TABELPOSITION>

Disse tal skal fortolkes med forsigtighed. Projekterne repræsenterer i mange tilfælde forbrugerspørgsmål i mere end en medlemsstat, således som det er fastsat i udvælgelseskriterierne (se pkt. 3). Desuden betyder et forbrugerorgans geografiske placering ikke nødvendigvis, at forbrugerne i den pågældende medlemsstat nyder godt af et bestemt projekt. F.eks. vedrører fire af de ni projekter, der er udvalgt fra organisationer i Det Forenede Kongerige, "Consumers International" eller "International Testing", og disse projekters formål er ikke begrænset til forbrugerne i Det Forenede Kongerige.

Forbrugerorganisationerne i medlemsstaterne nyder foruden den pågældende støtte godt af andre aktioner, der indledes af Kommissionen og finansieres over forbrugerpolitikkens budget.

(1) EFT C 277 af 12.9.1997.